**আমজাদ খান চৌধুরী** (১০ নভেম্বর ১৯৩৯ - ৮ জুলাই ২০১৫) ছিলেন একজন বাংলাদেশী ব্যবসায়ী, শিল্প উদ্যোক্তা এবং প্রাক্তন সেনা কর্মকর্তা। তিনি দেশের অন্যতম বৃহত্তম শিল্প প্রতিষ্ঠান প্রাণ-আরএফএল গ্রুপের ব্যবস্থাপনা পরিচালক ও প্রধান নির্বাহী কর্মকর্তা ছিলেন।

প্রারম্ভিক জীবন
---------------

আমজাদ খান চৌধুরী ১৯৩৯ সালের ১০ নভেম্বর উত্তরবঙ্গের নাটোর জেলায় জন্মগ্রহণ করেন। তার পিতার নাম আলী কাশেম খান চৌধুরী ও মাতার নাম আমাতুর রহমান। ঢাকার নবকুমার ইন্সস্টিটিউট থেকে তার শিক্ষা জীবন শুরু । পাকিস্তান মিলিটারি একাডেমি ও অস্ট্রেলিয়ান স্টাফ কলেজ থেকে তিনি স্নাতক লাভ করেন।

কর্মজীবন
--------

১৯৫৬ সালে তৎকালীন পাকিস্তান সেনাবাহিনীতে যোগ দেন। মেজর জেনারেল হিসেবে আমজাদ খান চৌধুরী ১৯৮১ সালে বাংলাদেশ সেনাবাহিনী থেকে অবসরে যান। ১৯৮১ সালে তিনি রংপুরে টিউবওয়েল তৈরির কারখানা হিসেবে রংপুর ফাউন্ড্রি লিমিটেড (আরএফএল) প্রতিষ্ঠা করেন। ১৯৮৫ সালে গড়ে তোলেন এগ্রিকালচারাল মার্কেটিং কোম্পানি, যার ব্র্যান্ড নাম প্রাণ।

আমজাদ খান চৌধুরী মেট্রোপলিটন চেম্বার অব কমার্স অ্যান্ড ইন্ডাস্ট্রি (এমসিসিআই), ঢাকা স্টক এক্সচেঞ্জ (ডিএসসি), ইনফ্রাস্ট্রাকচার ডেভেলপমেন্ট কোম্পানি লিমিটেড, বাংলাদেশ ডেইরি অ্যাসোসিয়েশনসহ বিভিন্ন সংগঠনের সভাপতি, পরিচালকসহ বিভিন্ন পদে দায়িত্ব পালন করেছেন। এ ছাড়া তিনি রিয়েল এস্টেট অ্যান্ড হাউজিং অ্যাসোসিয়েশন অব বাংলাদেশ (রিহ্যাব), বাংলাদেশ এগ্রো প্রসেসরস অ্যাসোসিয়েশন (বাপা), আন্ডারপ্রিভিলেজড চিলড্রেনস এডুকেশন প্রোগ্রাম (ইউসেপ) প্রভৃতি সংগঠনের প্রতিষ্ঠাতা ছিলেন।

ব্যক্তিগত জীবন
--------------

আমজাদ খান চৌধুরী সাবিহা আমজাদের সাথে বিবাহ বন্ধনে আবদ্ধ হন। এই দম্পতির চার সন্তান রয়েছে। এর মধ্যে আহসান খান চৌধুরী প্রাণ-আরএফএল গ্রুপের চেয়ারম্যান হিসেবে দায়িত্ব পালন করছেন।

মৃত্যু
------

তিনি ৮ জুলাই ২০১৫ বুধবার বাংলাদেশ সময় সন্ধ্যা ৭ টা ১৫ মিনিটে মার্কিন যুক্তরাষ্ট্রের নর্থ ক্যারোলিনায় ডিউক মেডিকেল হাসপাতালে মৃত্যুবরণ করেন। এর আগে শারীরিক অসুস্থতার জন্যে একমাস যাবৎ তিনি যুক্তরাষ্ট্রের এই হাসপাতালে চিকিৎসাধীন অবস্থায় ছিলেন। তার মৃত্যুতে বাংলাদেশের রাষ্ট্রপতি আবদুল হামিদ, প্রধানমন্ত্রী শেখ হাসিনা, বাংলাদেশ ব্যাংকের তৎকালীন গভর্নর আতিউর রহমান, শোক প্রকাশ করেন।

তথ্যসূত্র
---------

1. ↑  "প্রাণ-আরএফএলের প্রতিষ্ঠাতা আমজাদ খান চৌধুরীর ইন্তেকাল"। *prothom-alo.com*।
2. ↑  "প্রাণ-আরএফএল গ্রুপের প্রতিষ্ঠাতা আমজাদ খান চৌধুরীর তৃতীয় মৃত্যুবার্ষিকী আজ"। *দৈনিক সংগ্রাম*। ১ জুলাই ২০১৯ তারিখে মূল থেকে আর্কাইভ করা। সংগ্রহের তারিখ ১ জুলাই ২০১৯।
3. ↑  "প্রাণ-আরএফএলের প্রতিষ্ঠাতা আমজাদ খান চৌধুরীর মৃত্যুবার্ষিকী আজ"। *প্রথম আলো*। সংগ্রহের তারিখ ১ জুলাই ২০১৯।
4. 1 2 3  "প্রাণ ছড়ালেন সারা বিশ্বে"। *বাংলাদেশ প্রতিদিন* (ইংরেজি ভাষায়)। সংগ্রহের তারিখ ১ জুলাই ২০১৯।
5. ↑  "পেনশনের টাকাই ছিল সম্বল"। *mzamin.com*। ১৫ জুলাই ২০১৫ তারিখে মূল থেকে আর্কাইভ করা। সংগ্রহের তারিখ ৭ জুলাই ২০১৫।
6. ↑  "প্রাণ গ্রুপের প্রাণপুরুষের চিরবিদায়"। *দৈনিক কালের কণ্ঠ*।
7. ↑  "প্রাণের প্রতিষ্ঠাতা আমজাদ খান মারা গেছেন"। *prothom-alo.com*।
8. ↑  "প্রাণ-আরএফএল গ্রুপের নতুন চেয়ারম্যান আহসান খান চৌধুরী"। *ইত্তেফাক*। ১ জুলাই ২০১৯ তারিখে মূল থেকে আর্কাইভ করা। সংগ্রহের তারিখ ১ জুলাই ২০১৯।
9. ↑  "বাংলা নিউজ - প্রাণ-আরএফএল স্বপ্নদ্রষ্টা আমজাদ খান চৌধুরী আর নেই"। *banglanews24.com*। ১০ জুলাই ২০১৫ তারিখে মূল থেকে আর্কাইভ করা। সংগ্রহের তারিখ ৯ জুলাই ২০১৫।
10. ↑  "আমজাদ খান চৌধুরীর মৃত্যুতে রাষ্ট্রপতির শোক"। *jagonews24.com*।
11. ↑  "আমজাদ চৌধুরীর মৃত্যুতে প্রধানমন্ত্রীর শোক"। *banglanews24.com*। ১০ জুলাই ২০১৫ তারিখে মূল থেকে আর্কাইভ করা। সংগ্রহের তারিখ ৯ জুলাই ২০১৫।
12. ↑  "আমজাদ খান চৌধুরীর মৃত্যুতে গভর্নরের শোক"। *jagonews24.com*।

বহিঃসংযোগ
---------

* অফিসিয়াল ওয়েবসাইট
* অফিসিয়াল ওয়েবসাইট


উইকিমিডিয়া কমন্সে **আমজাদ খান চৌধুরী** সংক্রান্ত মিডিয়া রয়েছে।